NOTA DE PREMSA EUPV

Els diputats d’EUPV qualifiquen l’expulsió de Marcos com “la culminació del frau del Bloc als votants de Compromís”

Lluís Torró ha assenyalat que la notificació del plec de càrrecs contra Glòria Marcos “és part d’aquest procés “inquisitorial i empastrador contra tota EUPV, que ni tan sols respecta el principi constitucional d’irretroactivitat de les disposicions sancionadores”.

La diputada autonòmica i coordinadora d’EUPV, Glòria Marcos, ha anunciat que no presentarà alegacions contra el plec de càrrecs formulat contra ella per Mireia Mollà. “No te sentit legitimar un frau tan monumental, ens reservem les accions pertinents davant les instancies que oferisquen mínimes garanties de legalitat” ha explicat Marcos.

Per la seua banda, la diputada autonòmica d’EUPV per Castelló, Marina Albiol, ha tornat a recordar que “es tracta d’un atac contra EUPV i el programa d’esquerres que presentem a les eleccions, que el Bloc s’ha botat reiteradament en recolzar els transvasaments, l’AVE o el concert fiscal, per exemple”. 

Marina Albiol ha insistit en que “la  persecució contra Glòria Marcos ho és contra tota Esquerra Unida, ja que les seues actuacions no són personals sinó en la seua condició de diputada i coordinadora d’EUPV. Tant Torró com jo compartim i assumim la denúncia d’una operació de “pirateria política” consumada entre el Bloc i les dos diputades trànsfugues d’Iniciativa, que aconseguiren el seu escó en les llistes d’Esquerra Unida”. Albiol ha recordat que ella mateixa ha utilitzat reiteradament l’expressió “trànsfuga, que segons la RAE és la persona que amb un càrrec públic no abandona aquest en separar-se del partit que el presentà com a candidat” per a referir-se a Oltra i Mollà. “No entenc per què això és motiu d’expulsió per a Glòria Marcos i no per a mi” afirma la diputada.

Procés inquisitorial i empastrador

El diputat autonòmic d’EUPV per Alacant, Lluís Torró, ha qualificat el plec de càrrecs presentat “d’infumable, ja que totes les acusacions són polítiques i anteriors a l’aprovació del reglament del grup” per part dels diputats del Bloc i d’Iniciativa. Respecte açò, ha tildat “d’empastrador” que en els Fonaments de Dret es considere d’aplicació l’article 21 d’aquest reglament, sense tenir en compte una norma molt superior, la Constitució Espanyola, que en el seu article 9 garantix “la irretroactivitat de les disposicions sancionadores no favorables o restrictives de drets individuals”.

En opinió de Torró, queda clar una vegada més que es tracta d’un “procés inquisitorial i empastrador, que preten suplantar l’espai d’Esquerra Unida, apropiar-se dels recursos econòmics del grup parlamentari i de la representació dels 200.000 electors que votaren les candidatures de Compromís”, les quals foren encapçalades per Glòria Marcos, Marina Albiol i el propi Lluís Torró.

“És un acte de pirateria que desprestigia l’activitat política”, ha sentenciat Torró, qui s’ha manifestat “disposat a seguir treballant en les Corts al costat de Marcos i Albiol, per a defendre el programa d’esquerres amb el què ens presentàrem a les eleccions”.

València, a 3 de juliol de 2008

GABINET DE PREMSA ESQUERRA UNIDA